Cheesecake με επικάλυψη καραμέλας με μπίρα (!)
Αυτό το υπέροχα κρεμώδες, ψημένο cheesecake γίνεται ακόμα πιο ιδιαίτερο με την επικάλυψη καραμέλας, η βαθιά γεύση της οποίας οφείλεται στην προσθήκη μαύρης μπίρας.
100 γρ. μπισκότα πτι μπερ, 100 γρ. γκρανόλα βρόμης (σε καταστήματα με υγιεινά τρόφιμα, σε ορισμένα μεγάλα σούπερ μάρκετ και σε ξηροκαρπάδικα), ελάχιστο αλάτι , 60 γρ. βούτυρο αγελαδινό, λιωμένο, 720 γρ. τυρί κρέμα, 270 γρ. γιαούρτι στραγγιστό, πλήρες, 160 γρ. ζάχαρη λευκή, κρυσταλλική, 1/2 λοβός βανίλιας (με μαχαιράκι τον χαράσσουμε κατά μήκος στη μέση και ξύνουμε τους λοβούς για να πάρουμε τα σποράκια), 16 γρ. κορν φλάουρ, 20 γρ. κρόκος αυγού, 120 γρ. αυγά, 7 ml χυμός λεμονιού, 350 ml μαύρη μπίρα, 100 γρ. ζάχαρη καστανή, κρυσταλλική, 200 γρ. κρέμα γάλακτος με 35% λιπαρά, χτυπημένη μέχρι να αφρατέψει και να αποκτήσει τη σύσταση γιαουρτιού
Για να ετοιμάσουμε το cheesecake με επικάλυψη καραμέλας με μπίρα, πρώτα αλέθουμε στον πολυκόφτη τα πτι μπερ, την γκρανόλα και ελάχιστο αλάτι μέχρι να γίνουν λεπτά ψίχουλα (όχι σκόνη). Προσθέτουμε σταδιακά το βούτυρο και χτυπάμε μέχρι να ενσωματωθεί.Προθερμαίνουμε τον φούρνο στους 180°C, στη λειτουργία του αέρα.Ακουμπάμε ένα τσέρκι διαμέτρου 22 εκ. σε ένα κομμάτι λαδόκολλα, τσαλακώνοντάς το γύρω από τη βάση του για να φτιάξουμε έναν πάτο.Ακουμπάμε το τσέρκι σε ένα ταψί. Αδειάζουμε εκεί το μείγμα της βάσης και το πιέζουμε καλά για να απλώσει ομοιόμορφα.Ψήνουμε για 10 λεπτά και αφήνουμε τη βάση να κρυώσει εντελώς.Χτυπάμε στο μίξερ, σε μέτρια ταχύτητα, το τυρί κρέμα, το γιαούρτι, τη ζάχαρη και τα σποράκια βανίλιας. Κάθε τόσο σταματάμε τη λειτουργία του πολυκόφτη και με ελαστική σπάτουλα σπρώχνουμε προς τα μαχαίρια το μείγμα που έχει κολλήσει στα τοιχώματα.Προσθέτουμε το κορν φλάουρ και χτυπάμε ξανά για να ενωθεί με τα υλικά.Ρίχνουμε τον κρόκο και το αυγό, χτυπάμε λίγο ακόμη σε χαμηλή ταχύτητα και τέλος ενσωματώνουμε τον χυμό.Αδειάζουμε το μείγμα στην ψημένη βάση και ισιώνουμε ομοιόμορφα την επιφάνεια.Προθερμαίνουμε τον φούρνο στους 210°C.Φουρνίζουμε και ψήνουμε το cheesecake για 10 λεπτά.Χαμηλώνουμε τη θερμοκρασία στους 110°C και ψήνουμε για άλλα 30 λεπτά.Σβήνουμε τον φούρνο, αλλά αφήνουμε μέσα το cheesecake για 1 ώρα.Ξεφουρνίζουμε, το αφήνουμε να κρυώσει εντελώς για 1 ώρα και το βάζουμε στο ψυγείο για όλο το βράδυ.Σε ένα κατσαρολάκι ζεσταίνουμε την μπίρα και τη ζάχαρη σε χαμηλή φωτιά ώστε ίσα να ανακινείται το υγρό, μέχρι να μειωθεί στο 1/3 και να μείνει μια δεμένη καραμέλα που να βγάζει χοντρές φουσκάλες (πάντα σε πολύ χαμηλή φωτιά).Αποσύρουμε από τη φωτιά, την αφήνουμε να κρυώσει και προσθέτουμε την αφράτη κρέμα γάλακτος. Ανακατεύουμε με απαλές κινήσεις με ελαστική σπάτουλα.Απλώνουμε την κρέμα στην επιφάνεια του cheesecake και, αν θέλουμε, με την ανάποδη ενός κουταλιού κάνουμε ασύμμετρες αυλακιές για πιο ενδιαφέρουσα εμφάνιση.
Γιαούρτι,Ζάχαρη,Τυρί,Απόκριες